Yohana Jababutisi umito eng’ei lembe iwi Yesu | Kwo pa Yesu\nWIC MI 38\nYohana umito ning’eyo nyo Yesu utie masiya\nYOHANA MA JABABUTISI UBEMITO ENG’EI PI TIC PA YESU\nYESU UPAKU YOHANA\nYohana ma Jababutisi ubino i otkol pi oro ma romo acel. Ebewinjo asu pi tic ma wang’u ijo ma Yesu ubetimo. Kepar kite m’ewinjere ko kinde ma julubne giyero ire nia Yesu ucero nyathin pa dhaku moko ma cware utho i adhura mi Nain. Re, Yohana ubemito ekewinj lembe m’uai atira i dhu Yesu nia pirang’o ebetimo tic maeca. Pieno Yohana uoro julubne ario. Eoro gicidh gitim ang’o? Gicidh gipenj Yesu kumae: “In i ng’atu m’ubebino, kadi wakur mange?”—Luka 7:19.\nNyo penji maeno copo niwang’u iwa? Yohana re m’ubino ng’atu ma saa ma Yesu ubemaku batizo, uneno tipo Mungu ubeloro iwi Yesu man m’uwinjo dwal Mungu m’unyutho nia etie Wod Mungu. Wambe ku thelembe acel de niyero nia yioyic pa Yohana ujwik. Re saa maeno, Yesu uweco ngo wec mi pak pi Yohana. Ka Yohana utie ku yioyic matek, dong’ ke pirang’o eoro jucidh jupenj Yesu ku penji maeno?\nYohana ubemito eng’ei kende kende wec m’uai ku dhu Yesu en gire nia nyo etie andha Masiya. Calu ma Yohana ubeneno can i kol, winjo lembe maeno copo nimio tego i kume. Ecicopere nia penji ma Yohana upenjo ubino bende ku thelembe mange. Eng’eyo nia lembila mi Biblia unyutho nia Ng’atu ma Mungu uwiro bibedo ni ubimo man ni jalar. Re, Yohana ubino i otkol pi dwi ma lee ing’ei ma Yesu umaku batizo. Pieno Yohana ubemito eng’ei ka nyo ng’atu mange tie ma bibino, ma bitimo tic ceke ma jular juyero nia Masiya bitimo.\nKakare niyero ni Julub pa Yohana nia ‘An re m’atie ng’atu m’ubebino ne,’ Yesu unyutho kamaleng’ nia kan ebekeyo kwond tho matung’ tung’ m’unyang’ ikum dhanu, eno ceke utie ku kony pa Mungu. Ing’eye eyero ni julub pa Yohana kumae: “Wuci yer ni Yohana pi gin ma wuwinjo ku ma wuneno de: ju ma abinga maku nenopiny, weg abala bende gibewotho, weg joi de kumgi lony, ju ma ithgi dhing’ bende giwinjo, ju m’utho ndhu de gicer, jucan bende jubeyero igi lembanyong’a ma juboth ko.”—Matayo 11:4, 5.\nYohana upenjo penji maeno pi ning’eyo nyo Yesu bitimo tic mange m’usagu m’ebetimo saa maeca man saa moko nyo ebigonye kud i otkol. Ento Yesu unyutho ni Yonana nia kud egen nia ebitimo udu mange m’ukadhu udu ma dong’ ebetimo.\nKinde ma julub pa Yohana gidok, Yesu uyero ni udul dhanu nia Yohana tie ng’atu ma dit nisagu jabila. Etie “jakwenda” pa Yehova ma juyero pire i Malaki 3:1. Etie bende jabila Eliya, ma juyero pire i buku pa Malaki 4:5, 6. Yesu ukoro kumae: ‘Andha awacu iwu kumae, kud ikind dhanu ma mon unyolo ng’atu moko mbe m’uwok madit ma sagu Yohana ma Jababutisi: ento ng’atu ma en e nok i Ker m’i polo e ma dit ma sage.’—Matayo 11:11.\nWec pa Yesu ma nia ng’atu ma nyanok i Ker mi polo utie dit nikadhu Yohana, unyutho nia Yohana bibedo mbe i Ker mi polo. Yohana uyiko yo ni Yesu, ento etho ma fodi Yesu uyabu ngo yo mi cidho i polo. (Juebrania 10:19, 20) Re, Yohana utie jabila m’ugwoko bedoleng’ pare ni Mungu, man ebikwo i the Ker pa Mungu i ng’om keni.\nPirang’o Yohana umito eng’ei ka nyo Yesu utie ng’atu ma bibino, kunoke nyo ng’atu mange re ma bibino?\nYesu uyero nia Yohana ma Jababutisi upong’o lembila makani?\nPirang’o Yohana ma Jababutisi bibedo ngo karacelo ku Yesu i polo?


Wakethara kaka jumange | Otkur ma Wiw mi ponji\nTHIWIWEC MIR 12\n“Kewu ceke pidoiwu bed calacel, ju ma ngisi nego.”—1 PET. 3:8.\nWER 90 Watiel cwinywa i kindwa\n1. Nimakere ku 1 Petro 3:8, pirang’o wabed wawinjara ma ber ka wabekwo ku dhanu ma gibedieng’ piwa?\nKA WABEKWO ku dhanu ma gibedieng’ piwa, wawinjara ma ber mandha. Pilembe gitimo kero nikethiri kakawa, man ginyang’ i paru mwa. Ka gineno nia watie ku yeny mi piny moko, gikonyowa kadok i wang’ ma fodi wakwayugi ngo de. Wabed wamaru man wafoyo dhanu ma ginyutho iwa “ngisi.” *—Som 1 Petro 3:8.\n2. Ang’o m’uketho etie iwa yot ungo nikethara kaka jumange?\n2 Wa Jukristu ceke wacikara nikethara kaka jumange. Re i andha, etie lembe ma yot ungo. Pirang’o? Thelembe mi kwong’o utie nia watie ku dubo alaga. (Rum. 3:23) Eno ketho wabed wadieng’ wang’ ma pol pi yeny mwa giwa; dong’ kara watuc nidieng’ pi yeny mi jumange, ubekwayu watim kero lee. Mir ario, jumoko kaka ma gidongo i ie kunoke lembe ma gikadhu kud i ie uketho etie igi yot ungo ninyutho kisa ni dhanu mange. Mir adek, timo mi dhanu ma wabekwo kugi copo bedo kud atelatela i wiwa. I nindo maeni mi kajik ceng’, dhanu ma pol gimbe ku kisa i kum jumange, ento ‘gimariri gigi.’ (2 Tim. 3:1,2) Dong’ ang’o ma bikonyowa kara wavoi peko ma copo cerowa nikethara kaka jumange?\n3. (a) Wacopo timo ang’o kara wabed wakethara kaka jumange? (b) Wabiweco iwi lembang’o i thiwiwec maeni?\n3 Kara watuc nikethara kaka jumange, ukwayu walub lapor pa Yehova man pa Wode ma Yesu Kristu. Yehova tie Mungu ma jamer; mer pare cwale nidieng’ pi dhanu, pieno wacikara nilubo lapor pare. (1 Yoh. 4:8) Yesu ugam ulubo tap tap kite ma tung’ tung’ ma Won utie ko. (Yoh. 14:9) Kinde m’ebino iwi ng’om, ngisi ubed unege lee mandha i kum dhanu. I thiwiwec maeni, wabineno kite ma Yehova giku Yesu gigam gikethiri ko kaka jumange. I ng’eye, wabineno lembe ma wacopo timo pi nilubo lapor migi.\nYEHOVA UGAM UKETHERE KAKA JUMANGE\n4. Isaya 63:7-9 unyutho nenedi nia Yehova bekethere kaka jurutic pare?\n4 Biblia unyutho nia Yehova bekethere kaka jurutic pare. Ku lapor, Yehova ugam unwang’ere ku can kinde ma nyithindho mir Israel gibino kadhu kud i peko ma tung’ tung’. Lembe pa Mungu uyero kumae: “I masendi migi ceke esendre.” (Som Isaya 63:7-9.) Oro moko i ng’eye, Yehova uyero nikadhu kud i bang’ jabila Zekaria nia kinde ma jubesendo dhanu pare, eca tie ve jubesendo en. Ewacu ni jurutic pare kumae: ‘Ng’atu m’umulowu emulo tongwang’a.’ (Zek. 2:8) Wec maeni ubenyutho kamaleng’ nia andha Yehova bekethere kaka dhanu pare.\nKisa ucwalu Yehova niwodho nyithindho mir Israel kud i ng’eca i Misiri (Nen udukuwec mir 5)\n5. Lapor ma kani m’unyutho nia Yehova ugam utimo lembe moko pi nikonyo jurutic pare m’ubino sendiri?\n5 Yehova bejik kende ngo nineno kisa i kum jurutic pare ma gibesendiri, ento etimo lembe moko pi nikonyogi. Ku lapor, kinde ma nyithindho mir Israel gibino sendiri i ng’eca i Misiri, can unego Yehova, pieno egam ewodhogi. Yehova uyero ni Musa kumae: “Andha aneno masendi mi dhanu para . . . man awinjo ywak migi . . . Ang’eyo can migi; man aloro piny kara alargi kud i cing’ Jumisiri.” (Ai 3:7, 8) Kisa ma Yehova ubino ko i kum dhanu pare ugam ucwale niwodhogi kud i ng’eca. Oro ma dupa i ng’eye, kinde ma dong’ nyithindho mir Israel gibekwo i ng’om mi lembang’ola, judegi migi ucaku rokogi. Yehova ugam utimo ang’o? Biblia uyero nia, “kisa nego Yehova kum cur migi ma gicur ko kum ju m’usendogi m’ung’abu cwinygi de.” Wec maeno unyutho kamaleng’ nia kisa unego Yehova kendo i kum dhanu pare, e etimo lembe moko: eoro jupoklembe pi nibodho nyithindho mir Israel kud i cing’ judegi migi.—Pok. 2:16, 18.\n6. Kemii lapor m’unyutho nia Yehova ugam ukethere kaka jaratic pare moko m’ubino ku paru ma cuu ngo.\n6 Yehova bekethere kaka jurutic pare kadok i saa ma paru migi tie cuu ngo de. Wakenen lapor pa Yona. Mungu uoro jabila maeno ucidh utwong’ rwonglembe mi pokolembe iwi adhura mi Nineve. Dhanu mir adhura maeno gigam giloko cwinygi, e Mungu unyothogi ngo. Ento lembe maeno ma Mungu utimo ufoyo ngo i Yona. “Ng’ecwiny umake” pilembe adhura mi Nineve ugam unyothere ngo calu m’etwong’o. Ento Yehova unyutho cirocir ni Yona man ekonye nok nok kara elok paru pare. (Yon. 3:10–4:11) E i ng’eye, Yona unyang’ i ponji ma Mungu umio ire; Yehova udok utio kude bende pi nikiewo lembe maeno pi kony mwa.—Rum. 15:4. *\n7. Kite ma Yehova ugam unyang’ ko ku dhanu pare copo tielo cwinywa nenedi?\n7 Kite ma Yehova ugam unyang’ ko ku dhanu pare ubenyutho kamaleng’ nia kisa benege i kumwa de. Eng’eyo can man peko ma ng’atuman m’i kindwa ubeciro. Yehova ‘ung’eyo adunde mi dhanu.’ (2 Kei. 6:30) Enyang’ i paru mwa, man eng’eyo copo mwa. Pieno, ‘ebiyio ngo ya jubidhwa ma sagu ma wacopo ciro.’ (1 Kor. 10:13) Lembang’ola maeni ubetielo cwinywa lee mandha!\nYESU UBED UKETHERE KAKA JUMANGE\n8-10. Lembang’o m’ugam ukonyo Yesu nikethere kaka jumange?\n8 Kinde ma Yesu ubino iwi ng’om, ebed ekethere kaka dhanu mange. I andha lembe moko adek re m’ugam ukonyo Yesu nikethere kaka jumange. Mi kwong’o, calu ma wadaru neno, Yesu ulubo kite pa Won tap tap. Yesu umaru dhanu tap calu Won. Kadok nwang’u Yesu ubino kud anyong’a i kum piny ma tung’ tung’ ma gicwio giku Yehova de, re akecane anyong’a ubed unege i kum “wot dhanu.” (Rie. 8:31) Andhandha, mer ubed ucwalu Yesu nikethere kaka jumange.\n9 Mir ario, calu Yehova, Yesu utie ku copo mi ng’eyo paru mir adunde dhanu. (Mat. 9:4; Yoh. 13:10, 11) Ebed eng’eyo ka cwiny ng’atu moko utur; eno ubed ucwale nijuko cwiny dhanu man nikonyogi.—Isa. 61:1, 2; Lk 4:17-21.\n10 Mir adek, Yesu en gire de enwang’ere ku kit peko ma dhanu ubed unwang’iri ko. Ku lapor, ecicopere nia junyodo pa Yesu gibino jucan. Pieno saa m’ebino timo tic karacelo ku Yosefu ma tie won m’utunge, en de egam eponjo nitimo tic mi kero. (Mat. 13:55; Mk. 6:3) Bende, ve nia Yosefu utho i wang’e ma fodi Yesu ucaku ngo tic pare. Pieno, Yesu de ugam unwang’u kit can ma ng’atini nwang’u ka wat pare ma ceng’ini utho. M’umedo maeno, Yesu ugam ung’eyo nia etie yot ungo nikwo i ot ma yioyic upokere i ie, pilembe wedi pare moko de gibino ku yioyic m’ukoc ku pare. (Yoh. 7:5) Lembe maeno zoo ku mange de dupa utuc nikonyo Yesu ninyang’ i peko man i yeny mi dhanu.\nNgisi uketho Yesu uwodho ng’atu moko ma ithe dhing’ kud i kind udul dhanu, man ecidh ekeyo kume ku bor (Nen udukuwec mir 11)\n11. Yesu ubed ukethere kaka jumange akecane i saa ma kani? Kekor. (Nen cal mir acaki.)\n11 Yesu ubed ukethere kaka jumange akecane i saa m’ebetimo udu. Ebed etimo ngo udu kende kende pilembe etie ku copo. Ento ‘ngisi ubed unege’ i kum dhanu ma gibino sendiri. (Mat. 20:29-34; Mk. 1:40-42) Ku lapor, kepar pi ngisi m’ugam unego Yesu kinde m’ebewodho ng’atu moko ma ithe dhing’ kud i kind udul dhanu pi nicikeyo kume ku bor. Kepar bende pi ngisi m’unege i kum dhatho moko kinde m’ebino cero wode ma kulong’. (Mk. 7:32-35; Lk 7:12-15) M’umbe jiji, Yesu ubed unyang’ ku dhanu man ebed ekethere kakagi, eno ucwale nikonyogi.\n12. Nimakere ku Yohana 11:32-35, Yesu ugam ukethere kaka Martha giku Maria nenedi?\n12 Yesu ugam ukethere bende kaka Martha giku Maria. Kinde ma Yesu uneno gibewagu umegi ma Lazaru, en de ‘eywak.’ (Som Yohana 11:32-35.) Ewak ungo pilembe nia dong’ gibinen ungo ku jarimbe. Yesu ung’eyo nia ebecicero Lazaru. Pieno, egam ewak pilembe eng’eyo nia jurimbe gibino ku can ma lee i adundegi pi tho pa Lazaru.\n13. Ning’eyo nia Yesu bekethere kaka dhanu mange tielo cwinywa nia ebitimo ang’o?\n13 Calu ma wang’eyo nia Yesu bekethere kaka dhanu, eno ubetielo cwinywa lee dit. I andha, wan waleng’ ungo, ento Yesu ubino leng’. Re asu ebed ekethere kaka jumange, eno ubecwaluwa nimare. (1 Pet. 1:8) Bende, wanwang’u tielocwiny lee mandha pilembe wang’eyo nia kawoni Yesu ubebimo i Ker pa Mungu. Ceng’ini eni, ebidaru masendi ceke. En re m’ecopo daru litho man peko ceke ma bimobim pa Sitani ukelo iwi dhanu, pilembe kinde m’ebino iwi ng’om, egam eciro peko man masendi ma tung’ tung’. Andhandha wa jumugisa pilembe watie ku Jabim ma can copo nege “kum ng’ic ma wa ng’ic ko.”—Ebr. 2:17, 18; 4:15, 16.\nKETHIRI KAKA JUMANGE CALU YEHOVA GIKU YESU\n14. Juefeso 5:1, 2, ubecwaluwa nitimo ang’o?\n14 Ka wabeparu pi kite ma Yehova giku Yesu gikethiri ko kaka jumange, eno cwaluwa bende nikethara kaka jumange. (Som Juefeso 5:1, 2.) Tung’ kugi, wan wambe ku copo mi ng’eyo paru mir adunde dhanu. Re asu wacopo timo kero nikethara kaka jumange man wacopo ii ning’eyo yeny migi. (2 Kor. 11:29) Dhanu mi ng’om maeni igi bepido kwa pi yeny migi, re wan ‘iwa pido kum yeny mwa kende ngo, ento kum yeny mi juwadwa bende.’—Flp 2:4.\n(Nen udukuwec mir 15-19) *\n15. Jukani ma gicikiri nikethiri kaka jumange nisagu?\n15 Ubekwayu judong cokiri gibed gikethiri kaka jumange nisagu zoo. Pirang’o? Pilembe gibiwodho wel ni Yehova iwi kite ma gibegwoko ko rombe pare. (Ebr. 13:17) Pi nikonyo umego ku nyimego, judong cokiri gicikiri ninyang’ kugi. Dong’ gicopo timo ang’o kara gibed gikethiri kaka jumange?\n16. Jadit cokiri m’ubedieng’ pir umego ucikere nitimo ang’o, man ke pirang’o ukwayu etim kumeno?\n16 Jadit cokiri m’ubedieng’ pir umego ku nyimego nwang’u saa mi bebedo kugi. Kan epenjo umego kunoke nyamego moko ku penji, ewinje kilili mandha, man ekathu ngo i wec pare. Pire tie tek ni jadit cokiri nia etim kumeno asagene kan umego kunoke nyamego ma gibeweco kude utie ku peko moko, re nikoro lembene terere ubevoye. (Rie. 20:5) Ka jadit cokiri ubenwang’u saa mi nambu kud umego ku nyimego, eno biketho gibigeniri i kindgi, gibiwinjiri i kindgi man mer bibedo i kindgi.—Tic. 20:37.\n17. Umego ku nyimego ma dupa giyero nia ukwayu judong cokiri gibed ku kite ma kani? Kemii lapor.\n17 Umego ku nyimego ma dupa giyero nia kite ma gicopo maru akeca nia judong cokiri gibed ko utie nikethiri kaka jumange. Pirang’o? Nyamego moko ma nyinge Adelaide uyero kumae: “Eketho niweco i bang’ judong cokiri bedo yot, kum nwang’u ing’eyo nia gibinyang’ kudi.” Emedo kumae: “Ayi ma gidwoko ko wec kinde m’ibeweco kugi ketho inyang’ kamaleng’ nia gibekethiri kakeri.” Jadit cokiri acel ugam utimo lembe m’udong’ i umego moko; umegone ukoro kumae: “Saa m’abino koro peko para ni jadit cokiri maeno, aneno piiwang’e ubecwir. Wiya biwil ungo nyanok de ku piiwang’e m’agam aneno.”—Rum. 12:15.\n18. Wacopo timo ang’o kara wabed wakethara kaka jumange?\n18 I andha, judong cokiri kendgi ngo re ma gicikiri nikethiri kaka jumange. Wan ceke wacikara nicego kite maeno. Nenedi? Tim kero ninyang’ i peko mi juruot peri, man mir umego ku nyimego. Nyuth nia ibedieng’ pir aradu i cokiri, pi dhanu ma gitwoyo, pi ju m’utii, man pi ju ma wedi migi moko utho. Penjgi nia gitie nenedi. Winjgi kilili kinde ma gibekoro iri paru migi. Tim lembe ma copo ketho gineno nia andha ibenyang’ i peko migi. Bed ayika nikonyogi i kadiri m’icopo. Ka wan ceke watimo kumeno, wabinyutho nia andha wamarugi.—1 Yoh. 3:18.\n19. Pirang’o ukwayu wabed ayika niloko paru mwa kinde ma wabetimo kero nikonyo jumange?\n19 Kinde ma wabetimo kero nikonyo ng’atu moko, mito wabed ayika niloko paru mwa. Pirang’o? Pilembe dhanu bebedo ngo ku timo ma rom i saa ma gibenwang’iri ku peko. Jumoko gibed gikoro paru migi yot yot, jumange ke gimito ngo gikor peko migi ni dhanu. Pieno, kadok nwang’u wabemito wakonygi de, etie ber nia kud wapenj penji ma copo nyayu lewic. (1 Tes. 4:11) Kadok ng’atu moko ubekoro iwa paru pare de, saa moko wacopo nyang’ ungo i parune ve ma en gire ebenyang’ ko. Re ubekwayu wang’ei nia lembe m’ebekoro iwane utie kumeca. Dong’ wabed dhanu ma winjo jumange pio, enre wabed yo kum wec.—Mat. 7:1; Yak. 1:19.\n20. Wabidwoko wang’ penji ma kani i thiwiwec m’ulubo?\n20 M’uweko nikethiri kaka jumange i cokiri, ubekwayu wabed wanyuth kite ma ber maeno i tic mi lembanyong’a bende. Dong’ wacopo timang’o pi ninyutho nia wabekethara kaka jumange i tic mi ketho dhanu udok julub? Wabidwoko wang’ penji maeno i thiwiwec m’ulubo.\nYehova unyutho nenedi nia ekethere kaka jumange?\nYesu unyutho nenedi nia ekethere kaka jumange?\nWacopo nyutho nenedi nia wakethara kaka jumange?\nWER 130 Bed ng’atu ma timo kisa\n^ par. 5 Yehova giku Yesu gibed gikethiri kaka jumange. I thiwiwec maeni, wabineno ponji ma wacopo nwang’u niai kud i lapor migi. Wabineno bende nia pirang’o ukwayu wabed wakethara kaka jumange, man wabineno kite ma wacopo kethara ko kakagi.\n^ par. 1 KORO I WEC: Wanyutho nia “ngisi” ubenegowa i kum ng’atu moko nwang’u wabeii ninyang’ i peko pare man nwang’u wabekethara kakare. (Rum. 12:15)\n^ par. 6 Yehova ugam ukethere kaka jurutic pare mange de kinde ma cwinygi utur man kinde ma gibino ku lworo. Ku lapor icopo somo lembe ma Biblia ukoro iwi Hana (1 Sam. 1:10-20), iwi Eliya (1 Ub. 19:1-18), man iwi Ebed-melek (Yer. 38:7-13; 39:15-18).\n^ par. 65 KORO I CAL. Mbaya mir 18: Coko ma tung’ tung’ ma betimere i Ot Ker mio iwa kaka mi konyo Jukristu wadwa. Wabeneno (1) jadit cokiri moko ujwigere pi niweco ku jalawobi ma tie jarwei giku min, (2) umego moko ku nyaku pare gibekomo nyamego moko m’utii pi niciroye i mutukari, man (3) judong cokiri ario gibewinjo kilili mandha nyamego moko m’utie ku yeny mi kony.


Nenedi ma jucopo niyikri kudo pi Coko mi Jumulembe pa Yehova\nKan icikuponjo Biblia ku Jamulembe acel pa Yehova, ecicopre nia nyongo ibed ilar iyaru i lembe ma wubiponjo ne i wang’e. Bende, kara inwang’ bero lee, eber nia ibed ilar iyik coko iwang’e. Ibinwang’u matoke maber akeca kan iketho yiko coko ubed iri ni lembe ma nja.\nNg’i saa man kakare ma ibibedo i ie pi niponjo piny. Iparu nia saa makani ma icopo bedo i ie m’umbe gin m’acopo wingo wii? Nyongo con kugweno iwang’ caku tic peri, kunoke nyo uthieno nang’u dong’ awiya udaru nivuto? Kadok ibiponjiri pi saa na nyanok de, ke lar ing’i nia ibitimo saa adi man tim copo peri ceke ma kara lembe moko kud uceri. Nwang’ kakare ma woi umbe i ie, man wodh piny ceke ma copo langu wii. Pieno, neg radio, tevizio, man telefon. Nirwo iwang’ caku ponjo bikonyi kara wi wil kud adieng’acwiny ma tung’ tung’ mi kwo ma kubang’ nindo wek kara wii ucungi i kum lembe pa Mungu.—Jufilipi 4:6, 7.\nKeth ayi kunoke ried the paru ma dongo kara idwok wang’ penji i coko. Kukwonga, kesai ninyang’ i adundo i paru ma dongo dongo mi ponji ne. Nen kite ma thiwiwec ma thindothindo ucwaku kudo thiwiwec ma dit, bende nen cu cal acel acel man penji mi poyowic m’uketho peko iwi thiwiwec. Yokung’eye, som udukuwec (paragraphe) acel acel nang’u ibesayu dwokowang penji ma jugoro. Sai man som giragora ma jumio man par cu i wigi nia giragora eno ceke ucwaku nenedi wec ma dit. (Tic mi Jukwenda 17:11) Kan inwang’u dwokowang’ penji, keth ayi kunoke ried the wec ma pigitek kunoke wec ne zoo kara ukonyi ipoi iwiye. Ing’eye, saa ma ini i coko, kan imaru, icopo ting’o cingi pi nidwoko wang’ penji m’umbe nisomo asoma.\nKan ibed ilar iyiko lembe ma tung’ tung’ ma jubiweco iwiye kubang’ yenga i coko, ibimedo paru ma nyen lee i “kakan piny ma pigi thek” peri mi ng’eyong’ec mi Biblia.—Matayo 13:51, 52.\nIcopo nibedo ku ng’io ma kani mi yiko coko?\nIcopo yikiri nenedi in giri kara iweci i coko?\nPim niyiko ponji mi Ot Kur ma Wiw man Ponji mi Biblia mi cokri ma nang’u ibelubo kudo ayi ma jucopo yikri kudo ma jukoro malu ee. Kwai japonjo peri ni Biblia ukonyi kara iyik wec ma ibidwoko i coko m’ubino.\nWacopo Niyikra Nenedi Maleng’ pi Coko mi Jukristo?


Kpawa mi kwo: ‘Yehova utimo iwa ku berocwiny’ | Jean-Marie Bockaert\nOtkur ma Wiw—Mi ponji | Dwi mir 12 2018\nSOM I DHOK MI Afrikaans Albanais Allemand Alur Amharique Amis Anglais Arabe Arménien Aymara Azéri Azéri (cyrillique) Bachkir Bas allemand Bassa (Cameroun) Bengali Bikol Birman Boulou Bulgare Cakchiquel Catalan Cebuano Chichewa Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chol Coréen Croate Créole de la Guadeloupe Créole du Bélize Créole d’Haïti Damara Dangme Danois Dhusepulana Douala Edo Efik Esan Espagnol Estonien Fidjien Finnois Fon Français Ga Garifuna Goun Grec Guarani Gujarati Géorgien Haoussa Herero Hiligaynon Hindi Hiri motu Hongrois Hébreu Ibanag Icibemba Igbo Iloko Indonésien Islandais Isoko Italien Japonais Jula Kabye Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Kurde kurmanji Kurde kurmanji (Caucase) Kurde kurmanji (cyrillique) Kwangali Kwanyama Kyangonde Letton Lingala Lituanien Luganda Lunda Luo Luvale Macédonien Malay Malayalam Malgache Mam Mambwé-Lungu Marathi Marshall Maya Mazatèque de Huautla Mbunda Mingrélien Mixe Mixtèque (Guerrero) Mongol Mooré Motu Nahuatl (Guerrero) Nahuatl (Huasteca) Nahuatl (Nord de Puebla) Nahuatl (central) Ndonga Ndébélé Ndébélé (Zimbabwe) Ngabere Norvégien Nyanja Nzema Néerlandais Népali Okpe Oromo Ossète Otètèla Ouzbek Ouzbek (romain) Pangasinan Papiamento (Curaçao) Pendjabi Persan Pidgin d'Afrique de l'Ouest Pidgin salomonien Polonais Ponape Portugais Portugais (Portugal) Quechua (Ancash) Quechua (Bolivie) Roumain Russe Samoan Sango Sepedi Serbe Serbe (romain) Sesotho (Afrique du Sud) Sesotho (Lesotho) Shona Sidama Silozi Singhalais Slovaque Slovène Sranan tongo Suédois Swahili Swahili (Rép. dém. du Congo) Swati Tagalog Tajiki Tamoul Tarascan Tatar Tchouvache Tchèque Thaï Tigrinya Tiv Tlapanec Tojolabal Tok pisin Tongien Totonaque Tshiluba Tsonga Tswana Turc Turkmène Tuvaluan Twi Tzeltal Tzotzil Télougou Tétoum Dili Ukrainien Urhobo Venda Vietnamien Waray-Waray Wolaitsa Xhosa Yoruba Zandé Zapotèque (de l’isthme) Zoulou dhu Kabuverdianu Éwé\n‘Yehova utimo iwa ku berocwiny’\nNg’atu m’ukore: Jean-Marie Bockaert\nKINDE ma wadaru kiewo nyingwa waku Danièle ma dhaku para i hotel ma wabibedo i ie, dhaku ma jolo dhanu keca ugam uyero ira kumae: “Jadit, icopo lwong’o bapolisi ma timo i dhu mupaka?” Nwang’u fodi watundo atunda i ng’om mi Gabon, i Afrika ma yo reto, kaka ma nwang’u jukwero tic mwa i ie i kum oro 1970.\nCalu ma Danièle ubino dhanu ma nyang’ pio, egam epido lembe i the itha kumae: “Kud isendiri nilwong’o bapolisi, dong’ gini um ku dhok eni!” Karaman dong’ mutukari udaru cungo i wang’ hotel. Dakika moko kende i ng’eye, jugam jutwiyowa. Ento lembe maeno ma Danièle uyero ira ukonya nimio karatasi moko ma pire tek i bang’ umego moko ma wabino kugi.\nKinde ma jubeterowa i biro mi polisi, agam anwang’u nia etie mugisa ma lee nibedo ku dhaku ma cwinye tek, man ma dieng’ i kum lembe pa Yehova ku dilo pare. Eno bino lapor acel kende i kind lembe dupa ma watimo i acel waku Danièle. Dong’ akekor iwu nia pirang’o wacidh waliewo ng’om ma nwang’u jukwero tic mwa i ie.\nYEHOVA UGAM UKONYA NING’EYO LEMANDHA\nAnyolara i oro 1930, i nyathin adhura ma julwong’o Croix yo malu mi France. Jufwa gibino Katoliki m’atika. Wabed wacidho i misa kubang’ yenga, man baba ubed utimo tic ma tung’ tung’ i paroisse. Ento kinde m’adhingo oro 14, lembe moko ugam utimere m’uketho anyang’ i kum umbili mi dini.\nI saa mi lwiny mir ario mi ng’om zoo, jurumony mir Allemagne uromo i ng’om mi France zoo. I ponji ma japadri mwa ubed umio, ebed ecwalu dhanu nia gitiel lembgamba mir adhura mi Vichy m’ubino ku winjiri ku bimobim mi Nazi. Wec pare ubed unyang’uwa ngo. Calu dhanu mange mi France, wan de wabed walubo lembang’eya niai kud i radio B.B.C., m’ubed ucwaku ungu mi jurumony mi ng’om mange m’udikiri. Re kinde ma i oro 1944 juriemo basuda mir Allemagne, japadri mwa ugam uloko nen pare, man epangu nia jusom misa mi dwoko foyofoc ni jurumony m’uvoyo Allemagne. Umbili maeno uketho avagi ai i kuma mi tuko de ngo. Ejwigo genogen m’abino ko iwi jupadri.\nBaba utho nindo ma nok kende i ng’ei lwiny. Saa maeno nwang’u dong’ Simone ma nyamira ma dit ugiero man gibedo i Belgique, pieno anwang’u nia ukwayu agwok mama. Agam anwang’u tic moko ma cuu mandha. Jadit tic para kud awiya pare zoo gibino Jukatoliki m’atika. Lembe ubino wotho ira ma ber mandha i tije, re adok anwang’ara i wang’ lembe moko.\nI oro 1953, Simone ubin uliewowa, nwang’u dong’ edoko Jamulembe pa Yehova. Etio ku Biblia pare pi nigolo tok ponji mi vupo mi dini mi Katoliki iwi mac ma k’uthum, iwi Trinita, man iwi kwo ma tho ngo. Aguro piem i dhoge, pilembe abino paru nia ebetio ngo ku Biblia mi Katoliki, re pi saa moko kende ci, anwang’u nia kara ebeyero ira lemandha. I ng’eye, emio ira Otkur ma Wiw. Asome pi diewor acel kende ci adare. Pio pio agam anyang’ nia anwang’u lemandha, ento lworo bino nega nia ka jubinyang’ nia adoko Jamulembe pa Yehova, tic biweka.\nPi dwi moko, abed aponjo Biblia man Otkur ma Wiw an gira. E nindo acel agam ang’io nia kwayu acidh i Ot Ker. Mer m’awok aneno i kind umego i cokiri utuc nizungo ia lee dit. Agam aponjo Biblia pi dwi abusiel kud umego moko m’uteng’ini, e alimo batizo i dwi mir 9, oro 1954. I ng’ei nindo ma nok, abino ku mutoro nineno nia mama ku nyamira ma nok bende gidoko Jumulembe pa Yehova.\nWAJENGARA IWI YEHOVA I TIC MI SAA CEKE\nJupangu nitimo coko ma dit ma diko ng’om ma pol i New York i oro 1958. Yenga ma nok kende i wang’ cokone, mama ugam utho; lembene unyayu can lee mandha i ia. Kinde m’adwogo kud i coko maeno, agam aweko tic m’abino timo man acaku timo tic pa jayab yo, pilembe dong’ abino mbe ku ng’atu moko m’ukwayu atungi. I saa ma rom eno, wacaku ng’eyara ku nyamego Danièle Delie pi gamiri; ebino jayab yo ma won amora, man wagamara kude i dwi mir 5, oro 1959.\nDanièle ular ucaku timo tic pa jayab yo bor mandha ku yo pagi i poli moko ma julwong’o Brittany. Ugam ukwayu cwinye ubed tek lee, pilembe Jukatholiki upong’ lee mandha i kabedone, man ubed ukwayu nia ewoth kwa ku gari i ng’om poli maeno. Calu an, lembe m’ubino cwale ubino nia ajiki ni ceng’ini mandha. (Mat. 25:13) Miiri pare ukonyowa niciro i tic mi saa ceke.\nNindo ma nok i ng’ei ma wagamara, juorowa i tic mi twodiri. Waii ning’iyo ku kit kwo moko ci. Cokiri ma kwong’a ma wacidh waliewo ubino ku jurwei 14 kende, man kaka ma wacopo vuto i ie ubino mbe i bang’ umego. Pieno, wabed wabolo matela i Otker man wabed wanindo i wie. Ebino ngo kavuto ma ber akeca, re ebed emadu kumwa ma ber.\nWabed wawotho ku nyathi mutukari mwa pi niciliewo cokiri\nKadok wabino ku lembe dupa de, re Danièle utimo kero ning’iyo ma ber ku tic mi twodiri. Wang’ ma pol, ka wabetimo coko moko ma rek ku judong cokiri, ebed ekura i nyathi mutukari mwa, re wang’ acel de mbe m’etuc niwagere. Watimo oro ario kende i tic mi twodiri; i kind saa maeno, ponji ma wanwang’u utie nia pire tie tek lee dit nia ju m’ugamiri gibed giwec thwolo thwolo i kindgi, man gibed gitim tic i acel.—Ekl. 4:9.\nJUOROWA I TIC MANGE MA NYEN\nI oro 1962, jugam julwong’owa nicisomo daraza mi 37 mi Gilead i Brooklyn i adhura mi New York. Somone utimo dwi 10. I kind awiya 100 m’ubino i somone, weg mon ubino 13 kende, pieno ebino iwa mutoro ma lee dit nisomo karacelo ku dhaku para. Abepoi pi saa ma ber ma watimo karacelo kud umego ma gibino ku yioyic ma tek, calu ve, Frederick Franz, Ulysses Glass, man Alexander H. Macmillan.\nWabino ku mutoro nicidho i somo mi Gilead karacelo!\nI darazane, jubed jumio amora i kumwa nia wabed wanen lembe kilili. Ceng’ soko moko i ng’ei somo, wabed wacidh wawotho pi nineno adhura mi New York, pilembe theng ponjine moko ubed ukwayu kumeca. Kubang’ kas’acel ne, jubed jukwayu wakiew dwokowang’ penji moko iwi gin ma waneno. Wang’ ma pol wabed wadwogo ma nwang’u waol yere yere. Umego m’ubed utelo wiwa ubed upenjowa ku penji moko pi nikonyowa kara wang’ei lembe ma pigi tek ma wabikiewo ka jupenjowa. Ceng’ soko moko, wagam wawotho lee mandha i adhura. Wacidh waneno ot moko ma jugiero pi ning’eyo lembe m’ubekadhu i yamu, man kuca wawok waponjo lembe lee iwi abii. I kaka moko ma jugwoko i ie piny (American Museum of Natural History), wawok wang’eyo kwond nyang’ ma tung’ tung’. Kinde ma watundo i Bethel, umego m’utelo wiwa upenjo kumae: “Abii tie girang’o? Kan epodho i ng’om ke julwong’e ang’o?” Olo uketho Danièle ucoro lembe swa nia, “abii utie lei ma lake boco!”\nWabino kud anyong’a lee mandha niciliewo umego mir Afrika\nI ng’ei somo, jugam juorowa de i filial mi France; ebino iwa mutoro ma dit; watuc nitimo i filialne pi oro ma kadhu 53. I oro 1976, jugam jung’ia adoko janen wi tic mi Komite mi filial, man jumio ira bende tic mi ciliewo ng’om ma tung’ tung’ i Afrika man i Asie. I ng’ombene zoo nwang’u jukwero tic mwa mi lembanyong’a. Liewne moko ugam uterowa i Gabon; kuca re ma wawok wanwang’ara ku lembe m’akoro i acaki. Abino nwang’u nia aromo tundo ngo nitimo tic maeno ma jubemio i kora. Ento ku kony pa Danièle, agam acopo tije.\nAbeloko korolembe p’umego Theodore Jaracz i coko ma dit m’utimere i Paris i oro 1988; thiwie ubino “Bedopwe pa Mungu”\nNICIRO PEKO MA LEE KARACELO\nWamaru kwo mi Bethel niai ma watundo kuca. Kadok nwang’u Danièle uponjo dhok mir Anglais pi dwi 5 kende i wang’ nicidho i somo mi Gilead de, re i ng’eye ecaku konyo i tic mi loko dhok. Tic mi Bethel ubino mio iwa mutoro lee dit, ento lembe mange ma wabino timo i cokiri umedo mutoro mwa nisagu. Abepoi, pi nicidho i lembanyong’a man pi nidwogo i Bethel, wabed wamaku train. Nindo moko wabed wadwogo uthieno nwang’u waol, re mutoro ubed unegowa lee pilembe watelo wi ponji dupa mi Biblia karacelo. Re lembe mi can ma wanwang’ara ko ubino remo ma rek m’ugam umaku Danièle; remone uketho ebino mbe ku copo mi timo lembe ve m’ebed emaru.\nI oro 1993, junwang’u nia etie ku kanser mi thuno. Thiedhe ubino yot ungo, uketho egam ekadhu kud i pala man ugam ukwayu julok kit yath ma tung’ tung’ pi nithiedhe. Oro 15 i ng’eye, judok junwang’u kendo nia etie ku kanser ma rac nisagu mi wang’e. Ento egam emaru tic pare mi loko dhok lee dit uketho kan enwang’u nia yamu moko ukadhu i kore, edok i kume kendo.\nKadok nwang’u Danièle ubino ku remo ma pek de, re waparu ngo nyanok de niweko Bethel. Enre niremo i Bethel utie bende ku lembe pare, akecane ka jumange ging’eyo ngo nia ibetwoyo twoyo ma pek. (Rie. 14:13) Kadok saa ma oro pa Danièle ukadhu 70 de, wang’e ubed urieny asu man ebino ku mutoro, uketho dong’ jucopo ng’eyo ngo nia ebetwoyo. Ebed ewagere ngo akeca. Ento ebed eii nikonyo jumange. Eng’eyo nia niwinjo kilili dhanu m’uberemo tie igi ku kony lee dit. (Rie. 17:17) Danièle ubed utelo ngo nen mi dhanu nia en re m’etie jamii juk, re ebed etio ku lembe m’ekadhu kud i ie pi nikonyo nyimego ma pol kara kud gilwor kanser.\nWagam wanwang’ara bende ku peko mange ma nyen. Kinde ma remo pa Danièle ucere nimedere ku tic mi saa ceke, enwang’u nia kwayu dong’ eii nikonya i lembe para. Etimo kero ma lee kara lembe ubed ira yot magwei, eno uketho abedo janen wi tic mi Komite mi filial pi oro 37. Ku lapor, ebed eketho cam ubedo ayika kara dieceng’ wacopo camu man wanambu karacelo.—Rie. 18:22.\nWAPONJO NICIRO PEKO MA KUBANG’ CENG’\nDaniel ubed uneno nia lembe copo yikere i kwo pare, man ava kwo uai ungo kud i kume. Wang’ mir adek, judok junwang’u kendo nia etie ku kanser. Saa maeno wagam wanwang’u nia tego mwa uthum. Thieth ma tung’ tung’ m’ekadhu kud i ie wang’ udul, udaru tego pare ma saa moko wotho de yenyo voye. Can umondo lee dit i adundena kinde m’aneno wec ubevoyo dhaku para m’ubino jalok dhok.\nKadok kinde ma wanwang’u nia tego mwa uthum, wabed wamiyara i rwo, kum wang’eyo nia Yehova biweko ngo nia wanen can m’usagu ma waromo ciro. (1 Kor. 10:13) Wabed watimo kero nifoyo ku kony ma tung’ tung’ ma Yehova ubino mio iwa nikadhu kud i Lembe pare, nikadhu i bang’ umego ku nyimego mi Bethel ma gineno lembe mi leng’kum, man nikadhu kud i bang’ umego ku nyimego mwa mi tipo.\nSaa ceke wabed wakwayu Yehova utel wiwa wang’ii kit thieth ma cuu. Pi nindo moko wagam wakoso yath ma copo thiedho Danièle. Dokter m’uthiedhe pi oro 23 de wie ugam unyothere, uketho ebino ire lembe ma tek nikoro nia pirango ka juai juthiedhe ci ng’eyong’ec pare berwinyo. Egam eng’eyo ngo nia wacopo timang’o. Saa maeno wanwang’u nia watie kendwa, man wagam wang’eyo ngo kite ma lembe biwotho ko. E dokter mange ugam uyio nithiedho Danièle. Edong’ ebedo ve Yehova re m’uyiko lembe kara waii kud adieng’acwiny mwa.\nWaponjo niii ku peko ma kubang’ ceng’. Calu ma Yesu uyero, adieng’a “ma tin uromo ku tin.” (Mat. 6:34) Gin mange m’ukonyowa utie nibedo ku nen ma ber man nibesembo lembe i kindwa. Ku lapor, pi dwi ario ma lak twoyo pa Danièle ujwik nyanok, eyero ira ku ng’iero kumae: “E cheri e, adaru kei!” (Rie. 17:22) Kadok nwang’u ebino remo lee de, eii niponjo wer ma nyen mi Ker, man ebed ewer ku dwande ma tek.\nPidoic ma ber ma Danièle ubino ko ukonya niciro peko m’abino nwang’ara ko an gira de. I andha, pi oro 57 ma watimo i gamiri, etuc nipong’o yeny para ma tung’ tung’. Ebed eyio ngo nia aponj nicelo kadok tongweno ma tongweno e de! Pieno, kinde ma dong’ kero pare thum magwei, agam aponjo nilwoko sani, nilwoko bongu, man aponjo nitedo cam ma tedo yot. I kind saa maeno, ang’enyo ver mwa ma pol, ento abino ku mutoro nitimo lembe moko ci ma copo nyayu mutoro i ie. *\nAFOYO YEHOVA PI BERO PARE\nLembe ma tung’ tung’ ma wakadhu kud i ie i kwo mwa, man kite ma remokum ku tio ubed ucero kowa nitimo lembe ma pol, umio ira ponji ma lee dit. Mi kwong’o, wacikara ngo niweko tic ma wabetimo ucerwa nimaru mon mwa kunoke weg udi mwa. Kinde ma fodi watie ku tego, wacikara niii nipong’o yeny mi dhanu ma wamaru. (Ekl. 9:9) Mir ario, wacikara ngo nidieng’ nikadhu mukero i kum lembe ma thindho thindho, kum eno copo ketho waneno ngo mugisa ma wabenwang’u kubang’ ceng’.—Rie. 15:15.\nTin kan abeparu pi kwo mwa i tic mi saa ceke, anwang’u nia Yehova umio iwa mugisa nisagu ma wabino paru. Atie ku nen ma rom ku pa jagor Zaburi m’uyero kumae: “Yehova timo [ira] ku laccinge.”—Zab. 116:7.\n^ par. 32 Nyamego Danièle Bockaert utho kinde ma jubekiewo kpawa maeni. Etho ma nwang’u etie ku oro 78.\n“Wabinenu i Paradiso!”\nYung “gin ma Mungu ribo karacelo”\nAradu, Jacwic peri ubemito ibed kud anyong’a\nAradu, icopo bedo kud anyong’a i kwo peri\n“Anyong’a binego ng’atu ma pwe ni kum Yehova”\nIndex mi lembe ma juweco pigi i Otkur ma Wiw man i Cew! i kind oro 2018\nText Yore ma tung' tung' mi toko jemni mir elektronik OTKUR MA WIW—MI PONJI Dwi mir 12 2018\nOTKUR MA WIW—MI PONJI Dwi mir 12 2018\nAweko piny ceke pi nilubo tok Rwoth


Aradu, Jacwic peri ubemito ibed kud anyong’a | Mi ponji\nSOM I DHOK MI Afrikaans Albanais Allemand Altaï Alur Amharique Amis Anglais Arabe Arménien Aymara Azéri Azéri (cyrillique) Bachkir Bas allemand Bassa (Cameroun) Bengali Bikol Birman Boulou Bulgare Cakchiquel Catalan Cebuano Chichewa Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chol Coréen Croate Créole de la Guadeloupe Créole du Bélize Créole d’Haïti Damara Dangme Danois Dhusepulana Digor Douala Edo Efik Esan Espagnol Estonien Fidjien Finnois Fon Français Ga Garifuna Goun Grec Guarani Gujarati Géorgien Haoussa Herero Hiligaynon Hindi Hiri motu Hongrois Hébreu Ibanag Icibemba Igbo Iloko Indonésien Islandais Isoko Italien Japonais Jula Kabye Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Kurde kurmanji Kurde kurmanji (Caucase) Kurde kurmanji (cyrillique) Kwangali Kwanyama Kyangonde Langue des signes allemande Langue des signes américaine Langue des signes angolaise Langue des signes argentine Langue des signes australienne Langue des signes bolivienne Langue des signes britannique Langue des signes brésilienne Langue des signes chilienne Langue des signes chinoise Langue des signes colombienne Langue des signes coréenne Langue des signes costaricienne Langue des signes cubaine Langue des signes espagnole Langue des signes finnoise Langue des signes française Langue des signes grecque Langue des signes guatémaltèque Langue des signes hondurienne Langue des signes hongroise Langue des signes indienne Langue des signes indonésienne Langue des signes italienne Langue des signes japonaise Langue des signes kényane Langue des signes malawite Langue des signes mexicaine Langue des signes mozambicaine Langue des signes nicaraguayenne Langue des signes panaméenne Langue des signes paraguayenne Langue des signes philippine Langue des signes polonaise Langue des signes portugaise Langue des signes péruvienne Langue des signes québécoise Langue des signes roumaine Langue des signes russe Langue des signes salvadorienne Langue des signes slovaque Langue des signes taïwanaise Langue des signes tchèque Langue des signes vénézuélienne Langue des signes zambienne Langue des signes zimbabwéenne Langue des signes équatorienne Letton Lingala Lituanien Luganda Lunda Luo Luvale Macédonien Malay Malayalam Malgache Mam Mambwé-Lungu Marathi Marshall Maya Mazatèque de Huautla Mbunda Mingrélien Mixe Mixtèque (Guerrero) Mongol Mooré Motu Nahuatl (Guerrero) Nahuatl (Huasteca) Nahuatl (Nord de Puebla) Nahuatl (central) Ndonga Ndébélé Ndébélé (Zimbabwe) Ngabere Norvégien Nyanja Nzema Néerlandais Népali Okpe Oromo Ossète Otètèla Ouzbek Ouzbek (romain) Pangasinan Papiamento (Curaçao) Pendjabi Persan Pidgin d'Afrique de l'Ouest Pidgin salomonien Polonais Ponape Portugais Portugais (Portugal) Quechua (Ancash) Quechua (Bolivie) Roumain Russe Samoan Sango Sepedi Serbe Serbe (romain) Sesotho (Afrique du Sud) Sesotho (Lesotho) Shona Sidama Silozi Singhalais Slovaque Slovène Sranan tongo Suédois Swahili Swahili (Rép. dém. du Congo) Swati Tagalog Tajiki Tamoul Tarascan Tatar Tchouvache Tchèque Thaï Tigrinya Tiv Tlapanec Tojolabal Tok pisin Tongien Totonaque Tshiluba Tsonga Tswana Turc Turkmène Tuvaluan Twi Tzeltal Tzotzil Télougou Tétoum Dili Ukrainien Urhobo Venda Vietnamien Waray-Waray Wolaitsa Xhosa Yoruba Zandé Zapotèque (de l’isthme) Zoulou dhu Kabuverdianu Éwé\n“M’eketho ko yeny m’iyenyo timere ku gin ma ber.”—ZAB. 103:5.\nWER: 135, 39\nPirang’o rieko beai i bang’ Yehova kende?\nPirang’o ukwayu ipong’ yeny peri mi tipo?\nYehova umio iri ang’o mange ‘ma beco,’ man itie ku nen ma kani iwi piny m’emione?\n1, 2. Pirang’o etie lembe mi rieko niwinjo Jacwic peri saa m’ibeng’io gin m’ibitimo i kwo peri? (Nen cal mir acaki.)\nKAN itie aradu, saa moko nyo judaru mio iri juk ma pol pi kwo peri mi nindo m’ubino. Juponji, man dhanu moko ma bemio juk, ku jumange bende gicopo yero iri nia, kwayu isom somo ma malu kunoke inwang’ tic ma bimio iri sente lee. Ento Yehova ubemio iri juk m’ukoc ku maeno. I andha Yehova ubemito ngo isom daraza ku nyap, kum somo bikonyi i kwo peri man biketho ibipong’o yeny peri bende. (Kol. 3:23) Ento eng’eyo bende nia i saa m’itie aradu re m’ukwayu imak yub ma pigi tek, ma bibedo ku matoke iwi kwo peri mi nindo m’ubino. Pieno, emio telowic ma copo konyi nikwo i ayi ma binyayu mutoro i ie i nindo maeni mi kajikceng’.—Mat. 24:14.\n2 Poi nia Yehova ma Jacwic peri ung’eyo lembe ceke. Eng’eyo lembe ma bitimere i nindo m’ubino, bende eng’eyo cuu nia kajik mi ng’om maeni dong’ ni ceng’ini magwei. (Isa. 46:10; Mat. 24:3, 36) In de Yehova ung’eyi cuu. Eng’eyo nia ang’o ma copo mio iri mutoro, man ang’o ma copo nyayu can i ii. Juk ma dhanu bemio romo winjere ber, re kan ecungo ngo iwi Lembe pa Mungu, nwang’u etie ngo juk mandha.—Rie. 19:21.\nRIEKO BEAI I BANG’ YEHOVA KENDE\n3, 4. Niwinjo juk ma reco umio matoke ma kani ni Adamu giku Eva man nyikwaigi?\n3 Juk ma cuu ngo ucaku niai con. Wang’ ma kwong’a, Sitani re m’umio juk ma rac ni dhanu. Eyero ni Eva nia, en gikud Adamu gibibedo kud anyong’a ka ging’io gin gigi kite ma gibikwo ko. (Tha. 3:1-6) Re Sitani ubino sayu bero pare gire. Pieno emito nia Adamu giku Eva, man nyikwayu migi, giwor en kakare niworo Yehova man nitimo ire thier. Sitani umio ngo gin moko acel de ni dhanu, ento Yehova re m’umio igi gin moko ci ma gibino ko. Eribogi, emio igi podho ma leng’ ma gicopo kwo i ie, man emio igi kum m’umbe ku dubo pi nikwo rondo ku rondo.\n4 Re lembe mi can utie nia, Adamu giku Eva gikoso woro ni Yehova. Koso woro migi ugam ucodo kindgi ku Ng’atu m’umio igi kwo. Lembuno ukelo matoke ma rac mandha. Calu thiwe ma ner yo yo ka jucode kud i kum yende, Adamu giku Eva de yo yo gigam gitii man githo. Nyikwaigi ceke ubeneno can, uketho i ie wan de. (Rum. 5:12) Dhanu ma pol tin eni gibeworo ngo dwand Mungu, man gibetimo gin ma gimaru. (Ef. 2:1-3) Lembene tie ku matoke ma kani? Biblia uyero nia, “rieko moko mbe” kinde ma dhanu ubejai ni Yehova.—Rie. 21:30.\n5. Yehova ugam ung’eyo nia dhanu moko bitimang’o, ang’o m’ubenyutho nia ewondere ngo?\n5 Yehova ugam ung’eyo nia dhanu moko, uketho ie aradu ma pol, gibimaru ging’eye man gitim ire. (Zab. 103:17, 18; 110:3) Pir aradu maeno tie tek lee i Yehova! Nyo in de itie acel m’i kindgi? M’umbe jiji, ibenwang’u bero i kum piny ma tung’ tung’ ‘ma beco’ m’uai i bang’ Mungu, man eno uketho itie ku mutoro i kwo peri. (Som Zaburi 103:5; Rie. 10:22) I kind piny ma beco ma Yehova umio iwa, wabiweco iwi ang’wen i thiwiwec maeni: cam mi tipo, jurimo mandha, lembakeca ma beco, man rieko mandha.\nYEHOVA UMIO IRI CAM MI TIPO\n6. Pirang’o ukwayu ipong’ yeny peri mi tipo, man Yehova umio ang’o pi nikonyi?\n6 Lei umbe ku yeny mi tipo, niwacu gimbe ku yeny mi ng’eyo Jacwic migi. Ento wan, watie ku yeny maeno. (Mat. 4:4) Ka wabewinjo Mungu, wabibedo ku copo mi nyang’ i lembe, wabinwang’u rieko man anyong’a. Yesu uwacu kumae: “Mugisa (mutoro) ni jucan mi tipo.” (Mat. 5:3) Mungu umio iwa Biblia, man ebetio ku ‘jamiru mandha man ma riek’ pi nimio iwa girasoma ma tung’ tung’ kara watiel yioyic mwa. (Mat. 24:45) Girasoma maeno tie cam mi tipo, kum gikonyowa nitielo yioyic mwa, man ka wabesomogi, kindwa ku Yehova doko ceng’ini. Watie kud anyong’a ninwang’u cam ma tung’ tung’ mi tipo!—Isa. 65:13, 14.\n7. Cam mi tipo ma ai i bang’ Mungu konyi nenedi?\n7 Cam mi tipo romo mio iri rieko, man eromo mio iri copo mi paru i lembe terere; kite maeno bigwoki i ayi ma tung’ tung’. (Som Lembrieko 2:10-14.) Ku lapor, kitene bikonyi kara iuriri i kum vupo ma pol, calu ve ponji ma nia Jacwic umbe, kunoke nia sente man jukupiny re ma mio mutoro. Kite maeno bikonyi bende kara iceriri i kum ava man timo ma bimio peko i kumi. Pieno tim kero peri ceke kara idok riek man icak paru lembe terere. Eno biketho ibineno kamaleng’ nia Yehova umeri man ebemito ikwo ma ber mandha.—Zab. 34:8; Isa. 48:17, 18.\n8. Pirang’o ukwayu icor ceng’ini ku Mungu kawoni, man eno bimio iri bero ma kani i nindo m’ubino?\n8 Ceng’ini eni, jubinyotho ng’om pa Sitani. Yehova kende re ma bibedo ku copo mi gwokowa man en re m’ebipong’o yeny mwa moko ci, kadok piny ma wabicamu. (Hab. 3:2, 12-19) Pieno eni re ma tie saa m’ukwayu nia icor i ie ceng’ini ku Mungu, man m’idwok ko genogen peri udok tek. (2 Pet. 2:9) Kan ibetimo kumeno, kadok lembang’o ma bitimere de, ibibedo ku nen ma rom ku pa Daudi m’uyero kumae: “Aketho Yehova i wang’a thiri thiri: kum eni i cinga ma yor acwic, cwinya biringo ngo.”—Zab. 16:8.\nYEHOVA UMIO IRI JURIMO MANDHA\n9. (a) Nimakere ku Yohana 6:44, Yehova betimo ang’o? (b) Lembang’o ma tie segi ka Jumulembe pa Yehova girombo i kindgi?\n9 Kan irombo wang’ ma kwong’a ku ng’atu ma tie ngo Jamulembe, icopo ng’eyo nyinge kunoke ayiine kende. Ento kan irombo wang’ ma kwong’a ku ng’atu ma tie Jamulembe, iromo ng’eyo lembe dupa. Icopo ng’eyo ndhu nia emaru Yehova. Ing’eyo bende nia Yehova uneno gin moko ma ber i bang’e, uketho elwong’e i kind udul dhanu m’ubetimo ire thier. (Som Yohana 6:44.) Kadok nwang’u ng’atu maeno uai kani, kunoke edongo i kite ma nenedi de, re idaru ng’eyo lembe lee i wie, man en de edaru ng’eyo lembe lee i wii!\nYehova ubemito ibed ku jurimo mandha, man ibed ku lembakeca ma beco (Nen udukuwec mir 9-12)\n10, 11. Girang’o m’udiko dhanu pa Yehova ceke, man eno tie ku matoke ma kani i wii?\n10 Kinde m’irombo ku Jamulembe mange, ing’eyo wang’ acel nia lembe ma pigi tek dupa udiko kindwu. Ing’eyo nia kadok wubeweco dhok m’ukoc de, re wukude zoo wuweco “dhok ma leng’,” niwacu lemandha. (Zef. 3:9) Eno tie ku thelembe ma nia, wun zoo wuyio Mungu, wubelubo cik ma rom mi kurajo i kwo mwu, man wutie ku genogen ma rom pi nindo m’ubino. Lembe maeno konyowu nigenuru i kindwu, man nitheyo mer ma tek pi nja ku nja.\n11 Pieno kan iworo Yehova, ng’ei nia itie ku jurimo mandha dupa. Itie ku jurimo i ng’om zoo, kadok nwang’u fodi irombo ngo kugi de. Nyo ing’eyo jumange m’uweko Jumulembe pa Yehova ma gitie ku giramia ma ber maeno?\nYEHOVA COPO KONYI IBED KU LEMBAKECA MA BECO\n12. Icopo bedo ku lembakeca ma kani ma beco?\n12 Som Eklizia 11:9–12:1. Nyo itie ku lembakeca moko m’imito itund i ie? Saa moko nyo itie ku lembakeca mi somo Biblia ku bang’ ceng’, mi dwoko jibu ma cuu, man mi yiko theng’ ponji peri cuu. Saa moko nyo, ibemito icak tio cuu mandha ku Biblia i lembanyong’a. Icopo winjiri nenedi kan inwang’u nia ibetimo alokaloka, kunoke ng’atu moko uyero iri nia bodho peri ubemedere? M’umbe jiji, icopo bedo kud anyong’a lee! Pirang’o etie rac ungo nibedo kud anyong’a i saa maeno? Pilembe calu Yesu, ibetimo gin ma Yehova ubekwayu itim.—Zab. 40:8; Rie. 27:11.\n13. Pirang’o timo ni Mungu utie cuu dit nisagu lubo lembakeca mi ng’om maeni?\n13 Kan ibeketho wii zoo i kum timo ni Yehova, ibikwo kud anyong’a, man ibibedo ku lembakeca i kwo peri. Jakwenda Paulo umio juk ma e: “Wucung nging’ nging’, ma wulokru ngo, ma wusegru thiri thiri i tic pa Rwoth, kum wung’eyo nia tic ma wumulu kudo en e mananu ngo i Rwoth.” (1 Kor. 15:58) Ento ka ng’atini ubelubo lembakeca mi ng’om maeni, calu ve nisayu sente lee man niketho pire uyiki, ebedo mbe ku mutoro mandha. Kadok dong’ edaru nwang’u gin m’ebino sayune de, asu enwang’ere nia fodi gin moko urem ire. (Lk. 9:25) Lapor p’Ubimo Suleman copo konyowa ninyang’ i lembe maeno.—Rum. 15:4.\n14. Lembe ma Suleman utimo copo mio iri ponji ma kani?\n14 Ubimo Suleman m’ubedo jalonyo ma yawe mbe, man m’ubino ku copo ma kaporne mbe ugam utimo lembe moko ma tie iwa ku ponji. Ewacu yor i adundene kumae: ‘Abimulo ia kud anyong’a.’ (Ekl. 2:1-10) Egam egiero udi ma beco m’ubemil, eyiko kanambu ma cuu mandha, man etimo gin moko ci ma ie yenyo. Nyo piny maeno umio ire anyong’a? Kinde ma Suleman uparu pi lembe ceke m’etimo i kwo pare, eyero kumae: ‘Gin ceke ie nanu . . . man kulokane mbe.’ (Ekl. 2:11) Nyo in de itie ayika nitio ku ponji maeno ma pire tek ma Suleman unwang’u?\n15. Pirang’o ubekwayu ibed ku yioyic, man nimakere ku Zaburi 32:8, yioyic bimio iri bero ma kani?\n15 Dhanu moko ginwang’u ponji kinde ma gibemuliri ku matoke ma rac mi kosa ma gitimo. Yehova ubemito ngo matoke mi kosa re m’uponji. Ebemito iwinj dwande man iwore. Re pi nitimo kumeno, ubekwayu ibed ku yioyic. Ng’ei nia yioyic bicweli nitimo ng’iong’ic ma binyolo ngo ang’eyang’o i ii nyanok de. Bende, wi Yehova biwil ki ngo i kum ‘mer m’inyutho kum nyinge.’ (Ebr. 6:10) Pieno, tim kero nitielo yioyic peri udok ma tek. Kan itimo kumeno, ibituc nitimo ng’iong’ic ma cuu i kwo peri, man ibineno in giri nia Wegwa mi polo ubemito ibed ku kwo ma ber m’usagu.—Som Zaburi 32:8.\nMUNGU RE MA MIO BEDAGONYA MANDHA\n16. Pirang’o wacikara nineno bedagonya ni gin ma pire tek man nitio kude ku rieko?\n16 Paulo ukiewo kumae: “Ka ma tipo [pa Yehova] ni i ie, e gony de nuti.” (2 Kor. 3:17) Yehova umaru bedagonya, man eketho mer mi bedagonya i adundeni de. Re ebemito itii ku bedagonya peri ku rieko, i ayi ma bigwoki. Saa moko nyo aradu wedu gineno pornografi, gitimo lembsasa mi tarwang’, gituko kit tuko ma ketho kwo migi i ariti, kunoke gimer ku kong’o man ku yath ma merojo. Piny maeno copo nen rac ungo, man gicopo foyo ijo, re wang’ ma pol gikelo matoke ma reco. Ku lapor, ng’atini copo nwang’u twoyo, eromo doko ni ng’eca mi piny maeno, kunoke ecopo tho athoa zoo de. (Gal. 6:7, 8) Aradu ma gimondo i timo ma kumeno gicopo paru nia gitie agonya, re i andha gitie ngo agonya.—Tit. 3:3.\n17, 18. (a) Niworo Mungu mio iwa bedagonya i ayi ma nenedi? (b) I yo ma kani m’Adamu giku Eva gibino agonya nisagu dhanu ma tin eni?\n17 M’uweko maeno, niworo Yehova mio iwa bero dupa. Eketho kumwa bedo ma leng’ man wanwang’u bedagonya mandha. (Zab. 19:7-11) Bende, kan ibetio ku bedagonya peri ku rieko, niwacu kan ibeng’io niworo cik pa Mungu man cik pare mir ukungu, Mungu ku junyodo peri gibineno nia ifodoko andha dhanu ma zoo. Pieno, junyodo peri gibigeni, man gibiweki agonya nisagu. M’umedo maeno, Yehova ung’olo nia ceng’ini eni, ju m’ubegwoko bedoleng’ migi ire gibinwang’u bedagonya mandha ma Biblia ulwong’o “gony mi dwong’ mi nyithindho pa Mungu.”—Rum. 8:21.\n18 Eno tap tie kit bedagonya m’Adamu giku Eva gilar gibino ko. I podho mir Eden, Mungu ugam umio igi cik acel kende. Ekwero nia kud gicam nying yen moko m’ubino segi. (Tha. 2:9, 17) Nyo iparu nia Mungu utimo rac m’emio igi cik maeno, kunoke emio cikne pi nidiyogi adiya? Ungo! Tin eni, dhanu uwodho cik dupa dit, man gibediyo jumange niworo cikne. Ento Yehova ugam umio ni Adamu giku Eva cik acel kende.\n19. Yehova giku Yesu gibeponjowa ku lembang’o ma copo mio iwa bedagonya?\n19 Yehova betio kudwa ku rieko ma lee dit. Kakare ninurowa ku cik dupa, ebeponjowa niworo cik mi mer. Ebeponjowa nikwo nimakere ku cik pare mir ukungu, man nidagu gin ma rac. (Rum. 12:9) I ponji ma Wode ma Yesu umio iwi got, ekonyowa ninyang’ i lembe ma cwalujo i timo ma reco. (Mat. 5:27, 28) Bende, calu ma Yesu re ma bibedo Jabim mi Ker pa Mungu i ng’om ma nyen, ebimedere asu niponjowa kara wadag gin ma rac man wamar gin ma ber calu ma en de etimo. (Ebr. 1:9) Yesu bikabu bende dubo alaga man ebidwoko kumwa man paru mwa bidoko leng’. Kepar kite ma kwo bibedo ko saa ma dong’ abidhe mi timo lembe ma rac bibedo mbe, man saa ma wabinwang’ara ngo ku matoke mi dubo alaga! I ng’eye, wabinwang’u “gony mi dwong’” ma Yehova ung’olo.\n20. (a)Yehova betio ku bedagonya pare nenedi? (b) Icopo lubo lapor pa Yehova nenedi?\n20 Kadok i ng’om ma nyen de, bedagonya mwa bibedo ku mupaka. Nenedi? I lembe ceke ma wabitimo, bikwayu mer ma wamaru ko Yehova man dhanu mange re m’utel wiwa. Ka wabeweko mer re m’utel wiwa, nwang’u wabelubo lapor pa Yehova. Kadok Yehova utie ku bedagonya ma mupakane mbe de, re eweko mer re ma telo wie i lembe ceke m’ebetimo, uketho i ie ayi m’etio ko kudwa bende. (1 Yoh. 4:7, 8) Pieno, wacopo nwang’u bedagonya mandha kende kende ka wabelubo lapor pa Yehova.\n21. (a) Daudi ubino ku nen ma kani iwi Yehova? (b) Wabiweco iwi lembang’o i thiwiwec m’ulubo?\n21 Nyo ifoyo piny ceke ma Yehova umio iri? Emio iri cam mi tipo, jurimo mandha, lembakeca ma beco, genogen mi nwang’u bedagonya mandha i nindo m’ubino, man giramia mange de dupa ma beco. (Zab. 103:5) Saa moko nyo itie ku nen ma rom ku pa Daudi m’uyero ni Yehova i Zaburi 16:11 kumae: ‘Inyutho ira yo mi kwo: udul mi mutoro ni i weng’i; mutoro mi nja ni i cingi ma yor acwic.’ I thiwiwec m’ulubo, wabiweco iwi lemandha mange ma beco ma nwang’ere i Zaburi mir 16. Eno bikonyi ning’eyo lembe m’icopo timo kara ibed ku kwo ma ber m’usagu zoo!


Yuda ucibo Yesu ku cwic | Kwo pa Yesu\nWIC MI 124\nJucibo Kristu man jumake\nYUDA UCIBO YESU I PODHO\nPETRO UTHUMO ITH NG’ATU MOKO\nSaa abusiel mi diewor udaru kadhu. Julam gidaru ng’olo nia gibimio sente 30 mi mola ma tar ni Yuda kara ecib Yesu. Kawoni, Yuda ubetelo wi udul dhanu ma lee, ma ikindgi julam ma dongo man Jufarisayo de ginuti; gin ceke gibeyenyo Yesu. Gibewotho kud ungu moko mi juaskari mi Roma, man jatel wigi; gibecidho athothi pi nimaku Yesu.\nUbenen kamaleng’ nia kinde ma Yesu uwacu ni Yuda nia ewoki kud i Kadhukuwijo, Yuda ugam ucidho wang’ acel ibang’ julam ma dongo. (Yohana 13:27) E julam eno gicoko juaskari migi ku jutel wigi. Copere Yuda ular uterogi mi kwong’o i kusika ma Yesu ukeubedo i ie karacelo ku jukwenda pare kinde ma gibino timo Kadhukuwijo. Ento kawoni udul dhanu maeno udaru kadhu kulo Kedron, Yuda ubecidho kugi i podho mi Gethsemane. I cing’gi, gimaku jamblwiny dupa dupa, man bende mac, gibemito nia ginwang’ Yesu kokoro mandha.\nYuda ubecidho kud udul dhanu maeno iwi got Zeituni, m’embe ku jiji nyanok de nia gibiwonwang’u Yesu kuca. Ikind yenga m’ukadhu, Yesu ku jukwenda pare gibed giyom wang’ mapol i podho maeno mi Gethsemane kinde ma giai i Bethania gibecidho i Yerusalem man kinde ma gibedwogo. Ento kawoni tie saa mi diewor, man Yesu romo bedo ikind yen ma nwang’ere i podho maeno. Juaskari gibitundo nenedi ning’io Yesu, ma ke ve fodi nwang’u ginene ngo e? Pi nikonyogi, Yuda uyero igi nia ebitimo lembe moko. Eyero kumae: “Ng’atu ma tek abicwio limbe, nwang’u en e en; wumake, wuci kude rut.”—Marko 14:44.\nKinde ma Yuda umondo kud udul maeno i podho, egam eneno Yesu ku jukwenda pare, man ecidho atira atira i bang’e. E eweco ibang’e, ewacu kumae: “Moth iri, Japonji!” Ing’eye, ecwio limb Yesu ku cwinye ceke. Yesu udwoko ire kumae: “Jarimo, tim gin m’ibino pire.” (Matayo 26:49, 50) Ing’eye, Yesu upenje kumae: ‘Yuda, icibo Wod dhanu ku cwiyo [limbe]?’ (Luka 22:48) Ento, Yesu ubedieng’ dong’ ungo ikum Yuda.\nKawoni, Yesu ucoro ceng’ini ku ju m’umaku mac man epenjogi kumae: “Wuyenyo ng’a?” Gidwoko ire nia gibeyenyo ‘Yesu ma Janazareti.’ E Yesu udwoko igi ku tegocwinye kumae: “An a en.” (Yohana 18:4, 5) Calu ging’eyo ngo gin ma bitimere, gin ceke gipodho i ng’om.\nI saa maeca, nwang’u Yesu romo ringo ikind mudho, ento epenjogi kendo nia gibeyenyo ng’a. Kinde ma gidwoko ire kendo nia gibeyenyo “Yesu ma [ja] Nazareti,” Yesu uyero igi kendo kumae ma cwinye kwio: “Adaru wacu iwu nia an a en; ka kumeno tek wuyenyo an, wuwek joni gicidh migi.” Kadok i saa maeno ma tek, Yesu udok kendo iwi lembe m’elar eyero iwang’e, nia ng’atu moko acel de mbe m’ikindgi ma birwinyo. (Yohana 6:39; 17:12) De andha, Yesu ugwoko jukwenda pare ceke ma gigwoko bedoleng’ migi; acel de mbe m’ikindgi m’urwinyo ire, “ndhu wod nyoth kende,” niwacu Yuda. (Yohana 18:7-9) Eno re m’uketho kawoni ebekwayu nia juwek julub pare m’ugwoko bedoleng’ migi gicidhi.\nJuaskari gicaku coro ceng’ini ikum Yesu, e jukwenda ginyang’ nia gibemito gimak Yesu. Pieno gipenjo Yesu kumae: “Rwoth, wabitong’o ku palamularu?” (Luka 22:49) Ma fodi Yesu udwoko ngo wang’ penji migi, Petro uwodho palamularu acel ikind palamularu ario ma jukwenda bino ko i cing’gi. Wang’e podho ikum Malko ma tie jaratic pa jalam madit, e etong’o ithe acel.\nYesu umulo ith Malko, man ekeye. E elokere ibang’ Petro, emio ire ponji moko ma pire tek, ewacu kumae: “Dwok palamularu peri kendo kakare, kum dhanu ceke m’umaku palamularu gibitho ku palamularu.” Yesu tie ayika niyio nia jumake, kum ewacu kumae: ‘Lembagora pa Mungu bilund timbre kakare nenedi, nia ekoebed kumeno be?’ (Matayo 26:52, 54) Ing’eye emedo kumae: ‘Kikombe ma Wego mio ira, kud amadhi?” (Yohana 18:11) M’umbe jiji, Yesu uyio nia yeny pa Mungu utimere i kume, etie ayika kadok nitho.\nYesu upenjo udul dhanu m’ubino nimake kumae: ‘Wubino calu kum won ayeki ku palamularu ku dul de nimaku ko ani? Abedo ku ba rupiny i hekalu abedaponjo, re wumaka ngo. Ento lembe nini ceke timbre, kara lembagora mi jubila timbre kakare.’—Matayo 26:55, 56.\nJuaskari karacelo ku jatel wigi, man judongo mi Juyahudi gimaku Yesu man gitwie. Kinde ma jukwenda gineno nia jumaku Yesu, gigam giringo. Re, “jalawobi moko” bino nuti m’umedere asu nilubo Yesu ku kind udul. Jalawobi eno romo bedo Marko ma jalub pa Yesu. (Marko 14:51) Ento jung’io jalawobine, man udul umito nimake, e eweko bongu pare ma nwang’ udong’, eringo muneru.\nPirang’o Yuda ucidh uyenyo Yesu i podho mi Gethsemane?\nPetro utimo ang’o pi nicero bang’ Yesu, ento Yesu uyero ire ang’o?\nYesu unyutho nenedi nia eyio yeny pa Mungu utimere i kume?\nKinde ma jukwenda giwenjo Yesu, ng’a m’udong’, man lembang’o ma judok jutimo ikume?


Yesu ubeponjo kinde ma gibecidho i Yerusalem | Kwo pa Yesu\nWIC MI 65\nYesu ubeponjo kinde ma gibecidho i Yerusalem\nUMEGO PA YESU GINENO YESU CALU NG’A?\nNITIMO TIC MI KER TIE LEMBE MA PIRE TEK RUKANI\nPi nindo moko, Yesu utimo tic pare akecane i Galilaya, pilembe dhanu mi Galilaya giwinje maber nisagu mi Yahudi. Bende kinde m’ebino i Yerusalem, ekeyo kum ng’atu moko i ceng’ Sabatu, pieno “Juyahudi giyenyo ginege.”—Yohana 5:18; 7:1.\nKawoni utie dwi mir abung’wen kunoke apar kumeni mi oro 32 R.M., man agba mi otbak udhingo romo. Jutimo agbane pi nindo abiro man i nindo mir aborane coko madit bedo nuti. Jutime pi nitwiyo dhu oro ma jufuro ie fur; saa maeno tie saa mir anyong’a madit, man mi dwoko foyofoc ni Mungu.\nUmego ang’wen pa Yesu, Yakobo, Simon, Yosefu man Yuda gilund giwacu ire kumae: “Ai kakeni icidh i Yahudi.” I Yahudi kuca jubed jucokiri i adhura mi Yerusalem pi niworo Mungu. Wang’ adek kubang’ oro jubed jutimo agba kuca, man dhanu de bepong’ lee. Umego pa Yesu giyero ire kumae: “ng’atu moko mbe, ma timo gin moko ling’ ma en ebeyenyo jung’eye ngbeng’. Tek itimo gin maeni, nyuthri giri ni ng’om.”—Yohana 7:3, 4.\nI andha umego pare ang’wen maeno “giyie ngo” nia etie Masiya. Re gibemito ecidh etim udu kuca kara dhanu m’ucokiri i agba de ginen. Ento Yesu unyang’ ikum ariti ma copo wok nwang’e, uketho eyero igi kumae: “Ng’om copo daguwu ngo; ento an edagu, kum atuco pire, nia tic pare rac. Wuidh malu i agba: aidho malu i agba maeni ngo, kum nindo para foduromo ngo.”—Yohana 7:5-8.\nNindo moko ing’eye, umego pa Yesu gigam gicidho ku jumange, ento Yesu ku julubne gicidho nyaling’ ma ng’atu moko mbe m’unenogi. Ging’olo de gengi mange m’ukadhu atira kud i Samaria, kakare ning’olo gengi ma dhanu zoo wotho i ie ma ceng’ini ku kulo Yordani. Yesu ku julubne gibino ku yeny mi ot moko ma gicopo wok yom i ie i Samaria, pieno eoro julubne moko gilar gitelo yo pi niwok yenyo otne. Dhanu mi pacu moko mi Samaria uwok ukwero nijologi man nimiyo igi kabedo, pilembe giwinjo nia Yesu ubecidho i agba mi Juyahudi. E ng’ecwiny umaku Yakobo giku Yohana, uketho gipenje kumae: “Rwoth, iyenyo walwong’ mac uai i polo lor piny, uwang’gi?” (Luka 9:54) Yesu ujukogi pi paru maeno, man gimedo ku woth migi.\nKinde ma gini yo, jagorcik moko uwok uyero ire kumae: “Japonji, abilubo ng’ei ka ma tek icidho i ie ceke.” Yesu udwoko ire kumae: “Kaki bedo ku odng’om, winyo ma kor polo de bedo ku odgi; ento Wod dhanu bedo ku kamoko ngo m’ejeng ie wie.” (Matayo 8:19, 20) Yesu ubemito ninyutho ni jagorcik maeno nia kan ebemaru nilubo toke, peko nuti m’ebinwang’ere ko, man unen nia ng’atune ufoyo lembe ceke m’ecopo nwang’ere ko. Dong’ ng’atuman ikindwa ucikere nipenjere kumae: ‘nyo an de atie ayika nilubo Yesu kadok nwang’u abenwang’ara ku peko de?’\nNi ng’atu mange ke Yesu uyero kumae: “Lub ng’eya.” Ng’atune uloko ire kumae: “Rwoth, wek alar acidh ayik vwa.” Yesu ung’eyo pidoic pare, pieno eyero ire kumae: “Wek ju m’utho gikuny ju m’utho migi; ento cidh iyer pi Ker pa Mungu mba mba.” (Luka 9:59, 60) Ubenen kamaleng’ nia fodi won utho ngo, kum ka nwang’u edaru tho andha wode copo bedo ngo keno niweco ku Yesu. Eno ubenyutho nia ng’atuno utie ngo ayika niketho Ker pa Mungu i kabedo ma kwong’a i kwo pare.\nKinde ma gibemediri asu ku wotho migi pi nicidho i Yerusalem, ng’atu mange ubin uyero ire kumae: “abilubo ng’ei, Rwoth; ento wek alar amoth ju ma ni i ot para.” Yesu udwoko ire kumae: “Ng’atu moko mbe, m’uromo ku Ker pa Mungu, ma ketho cinge kum kwej dhiang’, man eneno ng’eye.”—Luka 9:61, 62.\nDhanu ceke ma gibemito gibed julub mandha pa Yesu gicikiri niketho wigi zoo pi nitimo tic mi Ker. Ka ng’atu m’ubefuro podho ku kwej dhiang’ ubeneno ngo wang’e atira, leni m’ebelubo copo jondere. Kan ejengo kwej dhiang’ne man eneno ng’eye, tic mi podho m’ebetimo copo tho. Romrom kumeno, ng’atu m’uloko wang’e pi nineno lembe mi ng’eye i ng’om maeni marac copo weko yo ma terojo i kwo ma rondo ku rondo.\nUmego ang’wen pa Yesu gibino ku paru makani iwie?\nPirang’o dhanu mi Samaria gijolo ngo Yesu, man Yakobo giku Yohana gimito gitim ang’o?\nYesu giweco iwi lembe adek makani kinde ma gini gengi, man i wecman eketho peko nenedi iwi timo ni Mungu?


Kit mer ma nenedi ma mio mutoro mandha? | Mi ponji\n“Dhanu ma Mungu migi en e Yehova gi jumutoro!”—ZAB. 144:15.\nWER: 111, 109\nWaromo timo ang’o kara kud wamarara giwa nikadhu mukero?\nPirang’o dhanu m’umaru sente gimbe ku mutoro mandha?\nLembang’o ma romo konyowa ning’io i paru ma watie ko iwi anyong’a?\n1. Pirang’o nindo ma wabekwo i ie tin eni ukoc ku mange ceke?\nNINDO ma wabekwo i ie tin eni ukoc lee dit ku nindo mange ceke ma dhanu ukwo i ie iwi ng’om. Tap calu ma Biblia ular uyero, Yehova ubecoko udul ma dit “m’uai kud i thek ceke kubang’gi nzu man kud i suru ceke man kodhidhanu ku dhok.” Udul maeno gitie “thek ma tek” ma wel migi ukadhu milioni 8; gitie ku mutoro man “gibetimo [ni Mungu] dieceng’ ku diewor.” (Nyu. 7:9, 15; Isa. 60:22) Andhandha, tin eni wel dhanu m’umaru Mungu man m’umaru wedi migi utie lee akeca nisagu m’iwang’e zoo.\n2. Dhanu ma gitie ngo jurimb Mungu ginyutho kit mer ma nenedi? (Nen cal mir acaki.)\n2 Re Biblia ular uyero bende nia i nindo ma wabekwo i ie eni, dhanu ma gitie ngo jurimb Mungu, gibinyutho kit mer ma cuu ngo, ma jumariri ko gijo nikadhu mukero. Jakwenda Paulo ukiewo nia i nindo mi kajikceng’, dhanu bibedo “ma ng’atuman bimare gire en, man bimare gire en, gibibedo jumar sente,” man “ju ma gimaru migi anyong’a mananu ma sagu mer ma gimaru ko Mungu.” (2 Tim. 3:1-4) Kit mer maeno ukoc bor ku mer ma jumaru ko Mungu. Ka ng’atini ubesayu kwa nipong’o yeny pare gire, ebedo ngo kud anyong’a, kadok nwang’u ebeparu nia etie kud anyong’a de. Ento mer ma kumeno nyayu pidoic ma ng’atuman dieng’ ko pire gire; eno ketho kwo lund doko tek magwei ni dhanu ceke.\n3. Wabiponjo lembang’o i thiwiwec maeni? Pirang’o?\n3 Jakwenda Paulo ular ung’eyo nia dhanu ma pol gibimariri gigi nikadhu mukero, man eno bibedo ariti ni Jukristu. Pieno ecimo wang’gi nia “gikoc woko,” kunoke gikoiri cen ku kit dhanu maeno. (2 Tim. 3:5) Re wacopo ngo nikoyara magwei kugi. Dong’ waromo timo ang’o kara wagwokara giwa i kum dhanu ma wabekwo kugi, man kara wanyai anyong’a i Yehova, Mungu ma jamer? Wakenen tung’ tung’ i kind kit mer ma Yehova ubemito wabed ko, ku kit mer ma jukoro pire i 2 Timoteo 3:2-4. I ng’eye, wacopo ning’io i timo mwa giwa pi ning’eyo lembe ma waromo yiko, kara wanyuth kit mer ma biketho wabibedo kud anyong’a mandha.\nNYO IMARU MUNGU KUNOKE IMERIRI GIRI?\n4. Pirang’o etie rac ungo nimariri gijo i kadiri moko?\n4 Jakwenda Paulo ukiewo kumae: “Dhanu bibedo ma ng’atuman bimare gire en, man bimare gire en.” Nyo eno ubenyutho nia mariri gijo utie rac? Kumeno ngo, mariri gijo utie rac ungo, man etie lembe ma pire tek. Yehova ucwiowa i kite maeno. Yesu bende uyero kumae: “Mar wedu calu in giri.” (Mk. 12:31) I andha, wacopo ngo nimaru dhanu mange ka wamarara ngo wan giwa. Biblia de uyero nia, “cogmon bende gimar mondgi ma dhe calu kumgi gigi. Ng’atu m’umaru cege ma dhe nwang’u emare gire kum ng’atu moko mbe m’udagu kume gire; ento etunge man egwoke.” (Ef. 5:28, 29) Eno ubenyutho nia etie rac ungo nimariri gijo i kadiri moko.\n5. Dhanu m’umariri gigi nikadhu mukero gitie ku timo ma nenedi?\n5 Mer ma jumariri ko gijo ma jukoro pire i 2 Timoteo 3:2, utie ngo kit mer ma cuu, ento etie mer ma ng’atini dieng’ ko kwa pire gire. Ng’atu m’umarere gire nikadhu mukero, paru ndhu pire kende. (Som Jurumi 12:3.) Edieng’ akeca pire gire m’umbe nidieng’ kadok nyanok de pi ng’atu mange. Ka lembe moko nyothere eloko zoo iwi jumange. I andha, dhanu ma dieng’ kwa pigi gigi, gitie ngo jumutoro.\n6. Wanwang’u bero ma kani ka wamaru Mungu?\n6 Dhanu moko ma gitimo sayusac iwi Biblia giyero nia, Paulo uweco pi mer ma jumariri ko gijo nikadhu mukero, pilembe merne ketho ng’atini nyutho kura ma reco m’ekoro pigi. Re tung’ ku maeno, ka wamaru Mungu eno ketho wacego kite ma beco. Calu ve mutoro, kwiocwiny, mwonyolembe hai, bedo ber ku dhanu, berocwiny, bedo mandha, molcwiny, kwerigijo. (Gal. 5:22, 23) Jagor Zaburi moko ukiewo nia, “dhanu ma Mungu migi en e Yehova gi jumutoro!” (Zab. 144:15) Eyo, Yehova utie Mungu ma jamutoro, man dhanu pare de gitie jumutoro. Bende, tung’ ku dhanu m’umariri gigi lee man ma paru migi kende kende iwi piny ma gicopo nwang’u, dhanu pa Yehova gimio ni jumange, pieno gibedo kud anyong’a.—Tic. 20:35.\nWacopo nyutho nenedi nia wamarara ngo giwa nikadhu mukero? (Nen udukuwec mir 7)\n7. Pi ning’io i mer m’imaru ko Mungu, icopo penjiri ku penji ma kani?\n7 Wacopo ng’eyo nenedi ka nyo mer ma wamarara ko giwa, ucaku bedoko lee nisagu mer ma wamaru ko Mungu? Ubekwayu wapar cuu iwi juk ma e mi rieko ma Paulo umio: “Ma wubetimo gin moko ngo kud ali kadok ku kulula mananu, ento ku pidoic ma mol wek ng’atuman ie pid ya wadi ber ma sagu en; ma wun kubeng’wu kubeng’wu ng’atuman ie ku pido kum piny pare kende ngo, ento ng’atuman ie pid kum piny mi juwadi bende.” (Flp. 2:3, 4) Icopo penjiri kumae: ‘Nyo abed atio ku juk maeni de? Nyo abed atimo kero nitimo lembe ma Mungu ubekwayu i bang’a? Nyo abed ayenyo yo mi konyo jumange i cokiri man i tic mi rweyo lembanyong’a?’ Saa moko ebed ebedo yot ungo iwa nitio ku saa mwa man kero mwa pi nikonyo jumange. Pieno ubekwayu nia watim kero ma lee, man watwonara giwa ku lembe moko ma nyang’uwa. Re lembe ma nyayu mutoro lee i iwa utie nia Ubimo mi polo ku ng’om zoo utie kud anyong’a i kumwa!\n8. Mer ma Jukristu moko umaru ko Mungu ucwalugi nitimo ang’o?\n8 Jukristu moko giweko tic ma nwang’u copo ketho gilony pilembe gimaru Mungu, man gibemito gitim lee ire. Nyamego Ericka, ma tie dokter ung’io nibedo jayab yo kakare nimiere zoo i tic pare mi munganga. Gitimo tic pa Mungu giku cware i ng’om ma tung’ tung’. Ekoro kumae: “Kinde ma waberweyo i ng’om ma juweco i ie dhok mange, wanwang’u bero dupa, man watheyo bende mer ku dhanu mange; eno uketho kwo mwa utie ma ber.” Ericka utie asu dokter, re ebed etio lee ku saa pare man kero pare pi niponjo jumange iwi Yehova man pi nikonyo umego ku nyimego. Eyero nia, lembe maeno ketho ebedo kud “anyong’a mandha man kwiocwiny mir adunde.”\nNYO ITIE JALONYO I POLO KUNOKE I NG’OM?\n9. Pirang’o dhanu m’umaru sente akeca ginwang’u ngo mutoro?\n9 Paulo ukiewo nia dhanu bibedo “jumar sente.” I kind oro moko m’ukadhu, jayab yo acel i ng’om mi Irlande ubino koro lembe pa Mungu ni jalwo moko. Jalwone uyabu dhu nyathi sakoc pare man ewodho sente moko enyutho i wang’e, e eyero ire kumae: “Eni utie mungu para!” Dhanu ma pol gitie ku paru ma kumeno, kadok nwang’u gicopo yio ngo de. Gimaru sente hai man piny ma sente copo ng’iewo. Ento Biblia umio cimowang’ ma e: “Ng’atu m’umaru mola ma tar cwinye bikwio ngo ku mola ma tar; kadi ng’atu m’umaru piny ma dit, ku girameda.” (Ekl. 5:10) Ng’atu m’umaru sente, sente romo wang’e ngo. Saa ceke emito enwang’ sente lee man esendere i kwo pare zoo pi niyenye. Lembe maeno ketho enwang’u “can ma dupa.”—1 Tim. 6:9, 10.\n10. Biblia uyero lembang’o iwi lonyo man iwi canpiny?\n10 I andha, wan ceke watie ku yeny mi sente, pilembe egwokowa i kite moko. (Ekl. 7:12) Re nyo waromo bedo kud anyong’a ka watie kende kende ku sente ma copo pong’o yeny mwa ma pigi tek? Eyo! (Som Eklizia 5:12.) Agur ma wod Yake ukiewo kumae: “Kud imi ira canpiny kadi lonyo; mi ira cemo m’uromo kuda.” Wacopo nyang’ ma ber i thelembe m’uketho jararieko maeno umito ngo nia ebed jacan. Eyero nia ebemito ngo ekwal piny, pilembe kwalu kwo copo cido nying’ Mungu. Re pirang’o emito ngo ebed jalonyo ke? Emedo kumae: “Amaru yeng’, man akweri, awac de kumae, Yehova en e ng’a?” (Rie. 30:8, 9) Saa moko nyo in de ing’eyo dhanu m’ugeno lonyo karare nigeno Yehova.\n11. Yesu uyero lembang’o iwi sente?\n11 Ng’atu m’umaru sente hai copo nyayu ngo anyong’a i Mungu. Yesu uyero kumae: “Ng’atu moko mbe ma copo timo ni judongo ario: kum ebidagu acel, ebidong’ maru mucelo; kadi ebimoko bang’ acel, man ebicayu mucelo. Wucopo timo ni Mungu ku ni lonyo de ngo.” Eyero bende kumae: “Kud wukan piny m’akana mu i ng’om, ka m’ukoko ku munyali de gicamu i ie, ka ma jukwo gituro i ie gikwalu ko: ento wukan piny m’akana mu i polo ka m’ukoko kadi munyali de gicamu i ie ngo, ka ma jukwo de gituro i ie ngo kadi gikwalu de ngo.”—Mat. 6:19, 20, 24.\n12. Nibedo ku kit kwo m’umbe ku piny dupa i ie, konyowa nenedi nitimo ni Mungu? Kemii lapor moko.\n12 Jurutic pa Yehova ma dupa tin gibeii nibedo ku kit kwo m’umbe ku piny dupa i ie. Gineno nia ka gibetimo kumeno, ginwang’u saa lee pi nitimo ni Yehova man bende gibedo ku mutoro. Umego Jack ma bedo i États-Unis, ulworo ot pare man eweko kuloka pare kara etim tic pa jayab yo karacelo ku dhaku pare. Ekoro kumae: “Ebino ira lembe ma tek dit niweko ot mwa ma leng’ man parsel mwa i pacu.” Re i kind oro dupa m’ebed etimo i ie tic, ebed edwogo i pacu m’etie kud adieng’acwiny pi peko m’ebenwang’u i tic. Eyero kumae: “Dhaku para ubino jayab yo ma nja, man ebino ku mutoro saa ceke. Ebed eyero nia, bos m’ebetimo ire utie cuu nisagu zoo! Tin dong’ an de abetimo tic pa jayab yo, man wan ario ceke wabetimo ni Ng’atu acel, niwacu ni Yehova.”\nWacopo nyutho nenedi nia wamaru ngo sente hai? (Nen udukuwec mir 13)\n13. Wacopo penjara nenedi pi ning’eyo paru mwa iwi sente?\n13 Kinde ma wabeng’io i paru mwa iwi lembe m’uneno sente, wacikara nipenjara giwa m’umbe umbili kumae: ‘Nyo kwo para ubenyutho nia ayio andhandha lembe ma Biblia ubeyero iwi sente? Nyo sayu sente utie lembe ma pire tek ira nisagu lembe ceke? Nyo abed adieng’ akeca pi piny mi kum, nisagu m’adieng’ ko pi mer para ku Yehova man pi dhanu mange? Nyo ayio andhandha nia Yehova bipong’o yeny para?’ Ma jiji mbe, wang’ei nia Yehova bikuno ngo nyanok de ju m’ugene!—Mat. 6:33.\nNYO IMARU YEHOVA KUNOKE IMARU ANYONG’A?\n14. Paru ma cuu iwi anyong’a utie ma kani?\n14 Biblia ular uyero bende nia i nindo mi kajikceng’, dhanu ‘bimaru migi anyong’a mananu.’ Calu ma waai waponjo, etie rac ungo nimarara giwa kunoke nimaru sente i kadiri ma ber; kumeno bende etie rac ungo nimaru anyong’a i kadiri ma cuu. Dhanu moko beyero nia gicopo timo ngo nambu moko nyanok de, re eno utie ngo lembe ma Yehova umito i bang’wa. Biblia ubeketho cwiny jurutic mandha pa Mungu kumae: “Cidh i yo peri, man cam kwen peri ku mutoro, man madh pigulok peri kud adunde mi mutoro.”—Ekl. 9:7.\n15. ‘Nimaru anyong’a,’ thelembene utie ang’o?\n15 Buku pa 2 Timoteo 3:4 uweco iwi mer ma jumaru ko anyong’a akeca, ma dong’ wijo copo wil ko magwei pi Mungu. Verse maeno uyero nia dhanu bimaru anyong’a “ma sagu mer ma gimaru ko Mungu.” Wec maeno ubenyutho ngo nia gibimaru Mungu i kadiri moko ma nyanok. Ng’atu moko ma timo sayusac iwi Biblia ukiewo kumae: “[Verse] maeno ubenyutho ngo nyanok de nia gimaru Mungu i mukero moko, ento thelembene utie nia gimare ngo magwei.” Eni utie cimowang’ ma lee dit ni dhanu ceke m’umaru anyong’a akeca. Biblia uyero nia dhanu ceke m’umaru anyong’a akeca gitie ve ju ma “gicidho i yo migi,” niwacu giringo kun ku kun i tok mutoro mi kwo.—Lk. 8:14.\n16, 17. Yesu uweko iwa lapor ma kani iwi lembe m’uneno anyong’a?\n16 Lembe ma Yesu utimo unyutho kamaleng’ paru ma wacopo bedo ko iwi anyong’a. Nindo moko ecidho i “ambadha,” man nindo mange ecidho i “agba ma dit.” (Yoh. 2:1-10; Lk. 5:29) I ambadha, pigulok uwok urem, e eloko pii udoko ni pigulok i ayi mir udu. Saa mange, kinde ma dhanu bino ng’ur i kume nia rac ecamu man emadhu, enyutho kamaleng’ igi ceke nia gitie ngo ku paru ma cuu iwi anyong’a.—Lk. 7:33-36.\n17 Re, Yesu uketho ngo anyong’a ubed ire ni lembe ma pire tek nisagu zoo i kwo pare. Eketho Yehova i kabedo ma kwong’a, man ebed etimo lembe ceke pi nikonyo jumange. Eyio nisendere, man etho iwi yen mi can pi nilaru dhanu. Yesu uyero ni dhanu ceke m’ubemito nilubo toke kumae: “Mugisa iwu ka dhanu bicayuwu, man gibinyayu ragedo i kumwu, man gibiyero gin ma rac ma kwonde tung’ tung’ i kumwu ma en e ndra, ni kuma. Anyong’a negwu, ku mutoro ma dit de: kum sukulia mu e dit i polo: kum ginyayu ragedo kum jubila m’ular uwok iwu bende.”—Mat. 5:11, 12.\nWacopo nyutho nenedi nia wamaru ngo anyong’a akeca? (Nen udukuwec mir 18)\n18. Penji ma kani ma copo konyowa ning’eyo ka nyo wamaru anyong’a akeca?\n18 Ang’o ma copo konyowa ning’eyo ka nyo wamaru anyong’a akeca? Wacopo penjara kumae: ‘Nyo nambu kunoke galuwang’ pire tek lee ira nisagu coko man rweyo lembanyong’a? Nyo atie ayika nitwonara ku lembe moko ma nyang’a kara atim ni Mungu? Kan abeng’io galuwang’, nyo abed aparu kite ma Yehova bineno ko ng’iong’ic m’abetimo?’ Wabemito wanyai anyong’a i Yehova pilembe wamare. Pieno ubekwayu watim kero nikoyara cen ku lembe ceke ma wang’eyo nia utie rac, man bende ma wabeparu kadok apara nia copo nyayu can i ie.—Som Matayo 22:37, 38.\nLEMBE M’UKWAYU WATIM KARA WANWANG’ MUTORO\n19. Kit dhanu ma nenedi ma copo bedo ngo nyanok de jumutoro?\n19 Ng’om pa Sitani uketho dhanu udaru sendiri pi oro ma romo 6000. I nindo maeni mi kajikceng’, ng’ombe upong’ ku dhanu ma dieng’ pigi gigi, m’umaru sente hai man ma dieng’ akeca pir anyong’a nikadhu ma gidieng’ ko pi Mungu. Dhanune giparu kwa iwi piny ma gicopo nwang’u, man giketho ava migi ni lembe ma kwong’a i kwo migi. I andha kit dhanu maeno gicopo bedo ngo jumutoro! Re tung’ ku maeno, Biblia uyero nia, “ng’atu m’ubedo ku Mungu pa Yakobo ni kony pare en e jamutoro, ma genogen pare ni i Yehova Mungu pare.”—Zab. 146:5.\n20. Icopo nwang’u anyong’a ma nenedi kan imaru Mungu?\n20 Dhanu m’ubetimo ni Yehova gimare andhandha, man kubang’ oro jumange de dupa gitundo ning’eyo Yehova man nimare. Eno ubenyutho kamaleng’ nia Ker pa Mungu ubebimo, man ceng’ini eni ebikelo iwa mugisa ma yawe mbe! Ka wabetimo lembe ma Yehova ubekwayu i bang’wa, anyong’a nege, man wan bende wabedo kud anyong’a mandha. Dhanu ceke m’umaru Yehova gibibedo ku mutoro rondo ku rondo! I thiwiwec m’ulubo, wabing’io i kura moko ma reco ma ng’atini nyutho kan emarere gire nikadhu mukero. I ng’eye wabineno tung’ tung’ m’utie i kind kura maeno, ku kite ma beco ma dhanu pa Yehova gitie ko.